Document ID: 31988R0624

*****
ΚΑΝΟΝΙΣΜΟΣ (ΕΟΚ) αριθ. 624/88 ΤΗΣ ΕΠΙΤΡΟΠΗΣ
της 7ης Μαρτίου 1988
για τροποποίηση του κανονισμού (ΕΟΚ) αριθ. 2896/87 του Συμβουλίου σχετικά με την εφαρμογή συστήματος πιστοποιητικών καταγωγής που προβλέπεται στο πλαίσιο της διεθνούς συμφωνίας του 1983 για τον καφέ όταν ισχύουν οι ποσοστώσεις
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
τον κανονισμό (ΕΟΚ) αριθ. 2896/87 του Συμβουλίου της 28ης Σεπτεμβρίου 1987 σχετικά με την εφαρμογή του συστήματος πιστοποιητικών καταγωγής, που προβλέπεται στο πλαίσιο της διεθνούς συμφωνίας του 1983 για τον καφέ όταν ισχύουν οι ποσοστώσεις (1),
Εκτιμώντας:
ότι, με την απόφαση 87/369/ΕΟΚ του Συμβουλίου (2), η Κοινότητα αποφάσισε να εγκρίνει τη διεθνή σύμβαση για το εναρμονισμένο σύστημα περιγραφής και κωδικοποίησης των εμπορευμάτων, που εφαρμόζεται από την 1η Ιανουαρίου 1988, και ότι η εν λόγω σύμβαση προορίζεται να αντικαταστήσει, ως διεθνής βάση για τα δασμολόγια και τις στατιστικές ονοματολογίες, τη σύμβαση για την ονοματολογία των Βρυξελλών, που χρησιμοποιείται ως βάση του κοινού δασμολογίου και του NIMEXE·
ότι, με τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (3), όπως τροποποιήθηκε από τον κανονισμό (ΕΟΚ) αριθ. 3985/87 (4), η Κοινότητα υιοθέτησε τη συνδυασμένη ονοματολογία, που περιλαμβάνει το εναρμονισμένο σύστημα, τις κοινοτικές υποδιαιρέσεις αυτής της ονοματολογίας καθώς και το Taric (ολοκληρωμένο δασμολόγιο της Κοινότητας)·
ότι πρέπει, επομένως, να τροποποιηθεί ο κανονισμός (ΕΟΚ) αριθ. 2896/87 στα σχετικά σημεία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα άρθρα 2 και 3 του κανονισμού (ΕΟΚ) αριθ. 2896/87 αντικαθίστανται από το ακόλουθο κείμενο:
«Άρθρο 2
1. Η εισαγωγή στην Κοινότητα καφέ και εκχυλισμάτων ή συμπυκνωμένων αποσταγμάτων καφέ, που υπάγονται στις διακρίσεις 0901 11 00, 0901 12 00, 0901 21 00, 0901 22 00, 2101 10 11 και 2101 10 19 της συνδυασμένης ονοματολογίας, εξαρτάται από την προσκόμιση, στο τελωνείο όπου συμπληρώνονται οι τελωνειακές διατυπώσεις εισαγωγής, του πιστοποιητικού που προβλέπεται για το σκοπό αυτό στους κανόνες που αναφέρονται στο άρθρο 1.
2. Οι εισαγωγές που προέρχονται από χώρες οι οποίες δεν είναι μέλη της διεθνούς συμφωνίας του 1983 για τον καφέ και δεν αναφέρονται στο παράρτημα 6 των κανόνων που αναφέρονται στο άρθρο 1, περιορίζονται, για την Κοινότητα και για κάθε κράτος μέλος της Κοινότητας, σε ποσότητα ίση με εκείνη που αναφέρεται στο παράρτημα 7 των εν λόγω κανόνων.
3. Για την εφαρμογή του κανόνα 18 παράγραφος 4 στοιχείο α), η εισαγωγή στην Κοινότητα καφέ και εκχυλισμάτων ή συμπυκνωμένων αποσταγμάτων καφέ, που υπάγονται στις διακρίσεις 0901 11 00, 0901 12 00, 0901 21 00, 0901 22 00, 2101 10 11 και 2101 10 19 της συνδυασμένης ονοματολογίας, εξαρτάται, κατά τη διάρκεια μεταβατικής περιόδου εξήντα ημερών από την ημερομηνία έναρξης της εφαρμογής του συστήματος, από την προσκόμιση, στο τελωνείο όπου εκτελούνται οι τελωνειακές διατυπώσεις εισαγωγής, του πιστοποιητικού καταγωγής του τύπου Ο ή, στην περίπτωση που δεν υπάρχει πιστοποιητικό, από την προσκόμιση δελτίου εισαγωγής του τύπου Ι, που αντιστοιχεί στο υπόδειγμα που περιλαμβάνεται στο παράρτημα 8Α και συμπληρώνεται σύμφωνα με τις γενικές οδηγίες που εμφαίνονται στο παράρτημα 8Β των εν λόγω κανόνων, ή από την εφαρμογή κάθε άλλης εναλλακτικής διαδικασίας σύμφωνης με την κοινοτική τελωνειακή νομοθεσία, που πρέπει να κοινοποιείται από την Επιτροπή στα κράτη μέλη.
Άρθρο 3
1. Η εξαγωγή εκτός Κοινότητας του καφέ και των εκχυλισμάτων ή συμπυκνωμένων αποσταγμάτων καφέ, που υπάγονται στις διακρίσεις 0901 11 00, 0901 12 00, 0901 21 00, 0901 22 00, 2101 10 11 και 2101 10 19 της συνδυασμένης ονοματολογίας, εξαρτάται από την προσκόμιση στις τελωνειακές αρχές του πιστοποιητικού που προβλέπεται για το σκοπό αυτό στους κανόνες που αναφέρονται στο άρθρο 1.
2. Θεωρείται ότι εξάγονται εκτός Κοινότητας, κατά την έννοια της παραγράφου 1, τα προϊόντα που αναφέρονται στην εν λόγω παράγραφο, τα οποία εξάγονται εκτός του τελωνειακού εδάφους της Κοινότητας.
3. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 57 του κανονισμού (ΕΟΚ) αριθ. 222/77.»
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Μαρτίου 1988.

Labels: 3
17
5